Norske konsertarrangører

Norske Kulturarrangører (NKA, tidligere kjent som Norske Konsertarrangører) er er norsk interesseorganisasjon som ble stiftet i 1982 som Norsk Rockforbund.

Organisasjonens visjon er «For et bærekraftig arrangørfelt». NKA skal arbeide for å gi medlemsorganisasjonene et tilbud som gjør dem i stand til å utvikle seg og være dyktige arrangører over tid, samt bidra til å øke profesjonaliteten i arrangørleddet.

Organisasjonen endret navn fra Norske Konsertarrangører på sitt landsmøte i Oslo 22. mai 2022. Per 2021 hadde organisasjonen 466 medlemmer. Medlemmene er festivaler, rockeklubber, spillesteder, studentsamfunn og rockeverksteder.

Virksomhet 
Norske Kulturarrangører har tre kjerneområder: 
 Interessepolitikk
 Kompetansehevende tiltak og arrangørutvikling
 Medlemsservice

Dette omfatter arbeid med rammebetingelser for sine medlemmer, samt å samle inn og spre kunnskap om konsertdrift. Norske Kulturarrangører hjelper også konsertarrangører med juridiske tjenester, informasjonstiltak, støtteordninger, utvekslingsordninger, medlemstilbud, råd og hjelp.

Historie 
Norske Kulturarrangører ble opprinnelig etablert som Norsk Rockforbund (NRF) på Blitz 5.–6. september 1982 på initiativ fra Don Buchanan etter at det hadde vært avholdt et høringsmøte på Røros året før.

Norsk Rockforbund (NRF) ble i utgangspunktet opprettet som en organisasjon av og for frivillige rockarrangører. Organisasjonens arbeidsområder utviklet seg imidlertid raskt til å omfatte det meste som hadde med rock å gjøre, inklusive utøverinteresser, kassettkopiering, opplæring og arrangørinteresser. NRF var også ansvarlig for utgivelsen av Rock Furore.

NRF gikk gradvis fra å være en sjangerorganisasjon (som hadde både musikere og frivillige arrangører som medlem) til å bli en organisasjon for frivillige konsertarrangører og festivaler. I løpet av siste halvdel av 90-tallet ble flere av aktivitetsområdene som ikke var direkte relevante for konsertarrangører avviklet, og virksomheten spisset mot mot konsertarrangørenes behov.

Fra 2000-tallet av har NRF jobbet for å bedre rammebetingelsene til landets konsertarrangører, og medlemsmassen består av konsertarrangører, spillesteder, festivaler, av frivillige og kommersielle aktører innen sjangre som blues, rock, elektronika, metal, country og pop.

I 2014 endret Norsk Rockforbund navn til Norske Konsertarrangører, og i 2022 ble navnet igjen endret, til Norske Kulturarrangører. Gjennom en  plattform bygget på arrangørfaglig kompetanse skal NKA bidra til en mer hensiktsmessig organisering i kulturfeltet og være en endringsaktør med fokus på bærekraft. Målet er at et samlet arrangørfelt skal styrkes som bransje og samfunnsaktør.

Publikasjoner
Norske Kulturarrangører har utgitt flere publikasjoner:

 Rock Furore – En norsk musikkavis (1988 til 1994)
 Feite Forestillinger – Lærebok for konsertarrangører
 Sikkerhetshåndboka
 Miljøhåndboken
 There's Gonna be some Rocking! – Lærebok for håndtering av frivillige
 Kunsten å være seg selv – En identitetshåndbok for konsertarrangører
 Teenage Kicks – Konsertgjennomføring for de under 18 år

Referanser

Eksterne lenker
 
 Norske Kulturarrangørers historie.

Interesseorganisasjoner
Musikkinstitusjoner